《谒罗养蒙辱示长篇次韵》
宋代·陈渊

它时对语闻莺迁，青秧离离初插田。重来刈稻歌有年，浪过日月将谁怜。

故人落笔生云烟，胸中端有万斛泉。从来经笥谩便便，诗书何如一囊钱。

有时玉树临风前，仰视落日窥层巅。已知万古然不然，得处往往多忘筌。

正须青绫护醉眠，坐使士类归埴埏。不应直为莼鲈还，夜听秋雨穷遗编。

我今已办访戴船，日欲倚棹寒潭边。要当学海如百川，未信轲死今无传。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。